নতুন নির্বাচন কমিশন প্রসঙ্গে আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, সমালোচনা বিএনপির পুরনো অভ্যাস। তাদের সালিশ মানে ‘তাল গাছ আমার’। নির্বাচন কমিশনের জন্য বিএনপির প্রস্তাবিত সব নাম নিয়ে ইসি গঠন করা হলেও তারা বলত, মানি না। বিএনপি এ নির্বাচন কমিশনের অধীনেই আগামী নির্বাচনে অংশ নেবে আমি এ ব্যাপারে নিশ্চিত। গতকাল বিকালে নর্থ সাউথ বিশ্ববিদ্যালয়ের বসুন্ধরা ক্যাম্পাসে ‘সিভিল ফেস্ট ২০১৭’ অনুষ্ঠানের শেষে সাংবাদিকদের প্রশ্নের জবাবে ওবায়দুল কাদের আরও বলেন, এখানে সন্দেহ-সংশয়ের কোনো অবকাশ নেই। অতীতের ভুল যদি তারা এবারও করে তাহলে বিএনপি আরও কতটা সংকুচিত হবে তা তাদের মধ্যে যাদের বুদ্ধি আছে তারা ভালো করেই জানেন। আওয়ামী লীগের সাধারণ সম্পাদক ওবায়দুল কাদের বলেন, রাজনৈতিক দলগুলো ১২৮ জনের নাম সুপারিশ করেছিল তার থেকে নিতে হবে পাঁচজনকে। সার্চ কমিটিকে আমরা পাঁচটি নাম দিয়েছি, বিএনপিও দিয়েছিল। সেখান থেকে বিএনপির একজনকে নেওয়া হয়েছে আর আওয়ামী লীগেরও একজনকে নেওয়া হয়েছে। তাহলে এখানে বৈষম্য কোথায়? অন্যান্য দলের দেওয়া নাম থেকেও নেওয়া হয়েছে। কাদের বলেন, দেশের সুশীল সমাজ, বুদ্ধিজীবী সমাজ নতুন নির্বাচন কমিশনকে একবাক্যে অভিনন্দন জানাচ্ছে। ওবায়দুল কাদের বলেন, আওয়ামী লীগ আগেও বলেছে, রাষ্ট্রপতি যে সিদ্ধান্ত নেন তার ওপর আওয়ামী লীগের আস্থা আছে। আমাদের সেই অবস্থান বদলায়নি। আমরা রাষ্ট্রপতিকে অভিনন্দন জানাই। কাদের বলেন, শুনলাম, নতুন সিইসি কে এম নুরুল হুদাকে জনতার মঞ্চের লোক বলা হচ্ছে। বিএনপি কি তাহলে জনতার বাইরের লোক?